Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 339/12/1103	Bratislava III, 16.8.2012
EEČ : 2-10-147-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona na tom skutkovom základe, 
že
hoci mu z ustanovenia § 62 a nasl. Zákona o rodine vyplýva povinnosť prispievať na výživu svojej dcéry XXXXX, nar. XXXXX a výška tejto povinnosti mu bola určená rozsudkom Okresného súdu Bratislava V pod sp. zn. XXXXX XXXXX, ktorý nadobudol právoplatnosť dňa 07.11.2001, ktorým bol zaviazaný prispievať na výživu svojej  dcéry sumou 33,19 € mesačne k rukám starej matky XXXXX vždy do 10. - teho dňa v mesiaci vopred a zročné výživné v mesačných splátkach vo výške 24,89 €, túto povinnosť si menovaný riadne neplnil od mesiaca marec 2012 do mesiaca august 2012 vrátane a tak zostal dlžný na výživnom XXXXX sumu v celkovej výške 348,48 €,
lebo zanikla trestnosť činu
Odôvodnenie:
	Poverený príslušník PZ, OR PZ Bratislava III, Obvodné oddelenie Nové Mesto - západ uznesením pod sp. zn. ORP-1067/NMZ-B3-2012 zo dňa 14.06.2012 začal trestné stíhanie podľa § 199 ods. 1 Tr. por. a zároveň podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na hore uvedenom skutkovom základe.

	Po ukončení vyšetrovania predložil poverený príslušník PZ spis s návrhom na zastavenie trestného stíhania, pretože obvinený dodatočne splnil svoju povinnosť a jeho konanie nemalo trvalo nepriaznivé následky na oprávnené osoby.

Preskúmaním spisového materiálu som zistila, že zanikla trestnosť činu.

XXXXX vo výsluchu zo dňa 01.08.2012 uviedol, že dňa 13.06.2012 uhradil poštovou poukážkou výživné za mesiac marec 2012 vo výške 60,- €, dňa 10.07.2012 výživné za mesiac apríl 2012 vo výške 60,- €. V dodatku k výsluchu zo dňa 07.08.2012 uviedol, že dňa 06.08.2012 uhradil poštovou poukážkou dlžné výživné za mesiac máj, jún, júl a august 2012 vo výške 240,- €, čo preukázal ústrižkami o zaplatení, ktorých kópie sú založené vo vyšetrovacom spise.

Dňa 08.08.2012 bol s pošk. XXXXX spísaný dodatok zápisnice, v ktorom potvrdila splnenie dlžnej vyživovacej povinnosti obv. XXXXX poštovými poukážkami, tak ako to uviedol obvinený vo výsluchu, čím došlo k zaplateniu výživného až do mesiaca august 2012 vrátane. Z výpovede poškodenej nevyplývajú také skutočnosti, ktoré by poukazovali, že konaním obvineného by boli spôsobené trvalo nepriaznivé následky.                                                                   
	
Podľa § 207 ods. 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Podľa § 86 písm. a) Trestného zákona trestnosť trestného činu zanedbania povinnej výživy podľa §207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h/ Trestného poriadku s poukazom na § 86 písm. a) Trestného zákona prokurátor zastaví trestné stíhanie, ak zanikla trestnosť činu.

	Vzhľadom k tomu, že XXXXX uhradil na svoju dcéru dlžné výživné v plnej výške, rozhodla som tak ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Silvia Stružová
prokurátorka